  Майя Бывальцева 13-тӥ оштолэзе Ижкарын Кизнер ёрослэн 80 ар тырмонэзлы сӥзем ӝыт ортчоз. Ужрад Удмуртиысь Йӧскалык театрын радъяськоз. Со сярысь ивортодэтъя «Удмуртия» агентстволы театрлэн кивалтӥсез, Ижкарын Кизнер бӧляклэн тӧроез Андрей Ураськин вераз. Солэн ивортэмезъя, нимысьтыз ужрадлы шуыса ёрослэн ортчемез но туннэ нуналэз, солэн вормонъёсыз сярысь фильм дасямын. Театрлэн фойеаз Кизнерысь музейлэн экспонатъёсыныз, Чеберлыко киужъёсъя центрысь кибашлыослэн арбериосынызы адӟытон радъяськоз. Мылкыд карисьёс киуж лэсьтонъя мастер-классъёсы пыриськыны быгатозы. Озьы ик ёросын поттэм вузъёсын тодматскыны луоз, кылсярысь, пӧйшур вордӥсь возёсысь дуно куосын, ческыт сиёнъёсын. Андрей Ураськин верамъя, ёрослэн котырес лыдпусэзлы сӥзем ӝытэ Удмуртилэн шоркараз выжы лэзем улосчиосыз, озьы ик ёросысь куноос вуозы. Ёросысь 100-лэсь трос адями лыктоз, со пӧлысь 90 палаез – самодеятельной артистъёс. Та ӝыт вордскем палзэ, солэсь узыр историзэ, аспӧртэм культуразэ, йылолъёссэ яратӥсь но дунъясь, соин кусып возись, улосчиоссэс огазеян понна трос кужымзэс сётӥсь адямиос понна пусйымон ужрад луоз. <…> Милемлы таӵе пумиськонъёс кулэ шуыса лыдъясько, соос кизнеръёсты огазе люкало но валчеяло Андрей Ураськин, Удмуртиысь Йӧскалык театрлэн кивалтӥсез, Ижкарын Кизнер бӧляклэн тӧроезОзьы ик со пусйиз – ёрослэн валтӥсь дунлыкез – адямиос. Соослэн быгатонлыкъёссы но ужез яратэмзы Кизнер ёрослы азинскыны луонлык кылдыто. Кизнер ёрослэн котырес лыдпусэзлы сӥзем ӝыт 11 часын кутскоз. Пырон дун: 200 манет. Тодэ вайытом, Удмуртиысь Кузебай Герд нимо йӧскалык музейын Можга ёрослэн 90 ар тырмонэзлы сӥзем адӟытон усьтӥзы.  Ватсалом, 30-тӥ южтолэзе Удмуртиысь Йӧскалык театр удмурт кылын шонер гожъяськыны быгатэмез эскеронъя «Бадӟым удмурт диктант» ужрадлэн валтӥсь площадкаез луиз.  Тегъёс: Мерлык Лулчеберет Ижкар Кизнер Удмуртия  